
<Commission>{EMPL}Odbor za zaposlovanje in socialne zadeve</Commission>
predsednik

<Date>{19/03/2024}19.3.2024</Date>
Johan Van Overtveldt
predsednik
Odbor za proračun
BRUSELJ
Zadeva:	<Titre>Mnenje o predlogu sklepa Evropskega parlamenta in Sveta o uporabi sredstev Evropskega sklada za prilagoditev globalizaciji za presežne delavce na podlagi vloge Nemčije – EGF/2023/003 DE/Vellourec </Titre><DocRef>(2024/0049(BUD))</DocRef>
Spoštovani gospod predsednik!
V skladu z zgoraj navedenim postopkom je bil Odbor za zaposlovanje in socialne zadeve zaprošen, da vašemu odboru predloži mnenje, in se je odločil, da vam pošlje mnenje v obliki pisma.
Zadevo je obravnaval na seji 19. marca 2024 in se odločil, da Odbor za proračun kot pristojni odbor pozove, naj v svoj predlog resolucije vključi naslednje pobude.

S spoštovanjem!
Dragoş Pîslaru

POBUDE
A.	ker je Nemčija 15. novembra 2023 vložila vlogo EGF/2023/003 DE/Vallourec za finančni prispevek iz Evropskega sklada za prilagoditev globalizaciji za presežne delavce (ESPG) po presežkih v podjetju Vallourec (Vallourec Deutschland GmbH (VAD)) v Nemčiji; 
B.	ker se vloga nanaša na 1518 presežnih delavcev, ki bili odpuščeni v podjetju VAD; ker to podjetje deluje v gospodarskem sektorju, razvrščenem v oddelek 24 NACE po teviziji 2 (proizvodnja kovin); ker se presežni delavci, ki jih je podjetje odpustilo, nahajajo v regiji Düsseldorf;
C.	ker je Komisija ocenila, da je ta nemška vloga dopustna na podlagi meril za pomoč iz člena 4(2)(a) uredbe o ESPG, ki zahteva vsaj 200 presežnih delavcev v štirimesečnem referenčnem obdobju v podjetju v državi članici, vključno z delavci, ki so postali presežni pri dobaviteljih ali proizvajalcih v poproizvodni fazi, in/ali samozaposlenimi osebami, ki so prenehale opravljati dejavnost;
D.	ker je Komisija 29. februarja 2024 sprejela predlog sklepa o uporabi sredstev ESPG v korist Nemčije, da bi podprla ponovno vključitev 835 ciljnih prejemnikov, tj. delavcev, ki jih je odpustil VAD, na trg dela; 
E.	ker je podjetje Vallourec Deutschland GmbH (VAD) nemška hčerinska družba podjetja Vallourec S.A., Francija; ker je podjetje proizvajalo brezšivne vroče valjane jeklene cevi v svojih dveh jeklarnah v Nemčiji, v sosednjih mestih Düsseldorf in Mülheim an der Ruhr; ker so bili po letih finančnih izgub sprejeti številni ukrepi za prestrukturiranje in zmanjšanje števila zaposlenih, leta 2018 pa je bil pripravljen namenski načrt za okrevanje; ker so bili zaposleni pri reševanju proizvodnih lokacij pripravljeni popuščati; ker je bilo kljub temu zaradi tega prestrukturiranja od leta 2015 izgubljenih več kot 1400 delovnih mest; 
F.	ker se je francosko podjetje Vallourec S.A. leta 2021 odločilo, da bo prodalo svoje nemške obrate in proizvodnjo cevi preselilo v Brazilijo; ker so bili vsi poskusi prodaje proizvodnih obratov neuspešni, kar je privedlo do dokončnega zaprtja in preselitve preostale delovne sile do 1. januarja 2025 (v treh fazah, pri čemer je prva serija delavcev zapustila podjetje do 1. januarja 2024, druga serija bo zapustila podjetje do 1. julija 2024, tretja pa do 1. januarja 2025); 
G. 	ker se je VAD strinjal z ustanovitvijo prehodne družbe za vsak sveženj odpuščanja in je podjetje ponudilo tudi načrt predčasne upokojitve za zaposlene, rojene leta 1966 ali prej, ter načrte prostovoljne prekinitve za ljudi, ki morda ne potrebujejo več pomoči pri iskanju nove zaposlitve;
H.	ker se pričakuje, da bodo te selitve delovnih mest močno škodovale lokalnemu gospodarstvu, ki je bilo v zadnjih desetletjih izpostavljeno velikim strukturnim spremembam z izrazitim zmanjšanjem števila delovnih mest v proizvodnji in zlasti v proizvodnji kovin; ker se pričakuje, da bo zaradi odpuščanja stopnja brezposelnosti v mestih Mülheim in Düsseldorf narasla za 11,6 % oziroma 5,6 %; 
I.	ker se lokalni trgi dela v regiji močno razlikujejo, saj je v Mülheimu visoka brezposelnost, v terciarnem sektorju v Düsseldorfu pa zelo visoka stopnja zaposlenosti; ker se profili presežnih delavcev ne ujemajo z znanji in spretnostmi, ki se zahtevajo na trgu dela; ker se večina presežnih delavcev bliža koncu poklicne poti, saj so dolgo delali za VAD, raven formalne izobrazbe pa je na sedanjem trgu dela nekonkurenčna; ker bo torej izpopolnjevanje in preusposabljanje glede na zahteve trga dela za kvalificirana delovna mesta izziv, zlasti ob upoštevanju velikega števila sočasno odpuščenih oseb; 
J.	ker je Nemčija navedla, da je bil usklajeni sveženj prilagojenih storitev pripravljen po posvetovanju s socialnimi partnerji v skladu s členom 7(4) Uredbe (EU) 2021/691; 
K.	ker je Nemčija potrdila, da ukrepi, ki prejmejo finančni prispevek iz sklada ESPG, ne bodo financirani tudi iz drugih finančnih instrumentov Unije;
L.	ker ESPG ne presega najvišjega letnega zneska 186 milijonov EUR (v cenah iz leta 2018), kot je določeno v členu 8 Uredbe Sveta (EU, Euratom) št. 2020/2093 z dne 17. decembra 2020 o določitvi večletnega finančnega okvira za obdobje 2021–2027;
zato Odbor za zaposlovanje in socialne zadeve poziva Odbor za proračun, kot pristojni odbor, naj v svoj predlog resolucije vključi naslednje pobude:
1.	želi spomniti, da je cilj sklada ESPG izkazati solidarnost in zagotoviti podporo upravičencem; meni, da bi morali biti finančni prispevki iz ESPG namenjeni predvsem ukrepom aktivne politike trga dela in posamezniku prilagojenim storitvam, katerih cilj je hitra ponovna vključitev upravičencev v dostojno in trajnostno zaposlitev v njihovem začetnem sektorju dejavnosti ali zunaj njega; poudarja, da je treba delavce pripraviti na nujno potreben zeleni in digitalni prehod evropskega gospodarstva in družbe; v zvezi s tem ponovno poudarja pomembno vlogo Unije, tudi prek ESPG, pri prispevanju k financiranju potrebnih kvalifikacij za pravični prehod v skladu z evropskim zelenim dogovorom; 
2.	se strinja s Komisijo, da so pogoji iz člena 4(2), točka (a), uredbe o ESPG izpolnjeni in da je Nemčija na podlagi te uredbe upravičena do finančnega prispevka v višini 2.984.627 EUR, kar je 60 % skupnih stroškov v višini 4.974.379 EUR, ki vključujejo izdatke za prilagojene storitve v višini 4.783.057 EUR ter izdatke za pripravo, upravljanje, širjenje informacij in obveščanje javnosti ter nadzor in poročanje v višini 191.322 EUR;
3.	pozdravlja dejstvo, da je novembra 2022 nemški organ za upravljanje ESPG začel pogovore s podjetjem, ki je odpuščalo delavce, tretjim pogodbenikom, pooblaščenim za ustanovitev prehodnega podjetja, javnim zavodom za zaposlovanje ter zadevnimi organi zvezne dežele Severno Porenje - Vestfalija o morebitni vlogi za ESPG, 13. februarja 2023 pa je bil sprejet skupni akcijski načrt;
4.	ugotavlja, da se vloga nanaša na 1518 presežnih delavcev v podjetju Vallourec Deutschland GmbH (VAD); nadalje ugotavlja, da bo 835 delavcev ciljnih prejemnikov pomoči; poudarja, da je 73,5 % ciljnih prejemnikov starih od 30 do 54 let, 20,1 % pa je starejših od 54 let, da ima 89,1 % višjo sekundarno ali posekundarno neterciarno izobrazbo ali nižjo ter da je 95,6 % prejemnikov moških; nadalje poudarja, da je treba pri zagotavljanju prilagojenih storitev upoštevati specifične potrebe teh skupin, zlasti glede na njihov profil znanj in spretnosti ter položaj na lokalnih trgih dela;
5.	poudarja, da je Nemčija potrdila, da ukrepi, ki jih podpira ESPG, ne bodo financirani iz drugih finančnih instrumentov Unije;
6.	opominja, da prilagojene storitve, ki se delavcem zagotovijo v skladu s členom 8(7)(h) uredbe o ESPG, vključujejo naslednje ukrepe: (a) ukrepi za izpopolnjevanje, (b) orientacijsko svetovanje in ukrepi za poklicno usmerjanje/aktiviranje, (c) storitve svetovanja pri ustanavljanju podjetij, (d) nepovratna sredstva za zagon podjetij, (e) pomoč pri iskanju zaposlitve, (f) spodbude za izpopolnjevanje, (g) nadaljnje spodbude in (h) nadomestilo za usposabljanje;
7.	odločno pozdravlja predlagani ukrep za digitalna osnovna znanja in spretnosti (Digitale Grundqualifizierung), ki je namenjen razširjanju znanj in spretnosti, potrebnih v digitalni industrijski dobi, kot zahteva člen 7(2) uredbe o ESPG; ugotavlja, da je ta ukrep namenjen zlasti tistim udeležencem, ki nimajo digitalnih znanj in spretnosti ali jih imajo zelo malo; pozdravlja dejstvo, da bodo udeleženci imeli prenosne računalnike, s katerimi bodo lahko spremljali tečaj in prakso doma, ter dejstvo, da bo posebna pozornost namenjena uporabnim spretnostim, ki jim bodo pomagale pri uporabi internetnih orodij za iskanje zaposlitve;
8.	želi opozoriti na možnost posebnih časovno omejenih ukrepov v okviru usklajenega svežnja, ki med drugim vključujejo izplačevanje dodatkov za nego otrok, kot je določeno v členu 7(2)(b) uredbe o ESPG, da se iskalcem zaposlitve olajša udeležba na predlaganih dejavnostih.

